། །སྙིང་པོ་དོན་གྱི་གཏེར་མཛོད་མན་ངག་རྒྱ་མཚོ་ཞེས་བྱ་བའི་དབུ་ཕྱོགས་ལེགས་པར་བཞུགས་སོ། །
༄༅། །འདིར་ཆོས་ཐམས་ཅད་ཀྱི་སྙིང་པོ། རྒྱུད་སྡེ་ཐམས་ཅད་ཀྱི་ཟབ་དོན། རྡོ་རྗེ་ཐེག་པའི་མ། དུས་གསུམ་སངས་རྒྱས་ཐམས་ཅད་ཀྱི་དགོངས་པ། ཚེ་གཅིག་གི་སངས་རྒྱས་པར་བྱེད་པ། རྣལ་འབྱོར་བླ་ན་མེད་པའི་རྒྱུད་ཀྱི་གྲོལ་ལམ། ཞི་རྫོགས་ཕྱག་གསུམ་གྱི་ཁྲིད་ཐམས་ཅད་ཀྱི་སྤྱི་ཚུན་བསྟན་པར་བྱེད་པ། ཟབ་མོ་ནང་དོན་ཟབ་རྒྱ་ཟུང་འཇུག་བདེན་གཉིས་དབྱེར་མེད་སྙིང་པོ་དོན་གྱི་གཏེར་མཛོད་མན་ངག་རྒྱ་མཚོ་ཞེས་བྱ་བ། བླ་མ་དང་ལྷག་པའི་ལྷ་ལ་ཕྱག་འཚལ་ལོ། །འཁོར་འདས་དབྱེར་མེད་མཉམ་ཉིད་གཉུག་མའི་ངང་། །མ་འདྲེས་ཡོངས་རྫོགས་ལྷུན་གྲུབ་བདེ་ཆེན་ཀློང་། །མཁྱེན་བརྩེ་ནུས་ལྡན་རྒྱལ་བའི་མྱེས་ཆེན་པོ། །དང་པོའི་སངས་རྒྱས་ཀུན་བཟང་ཉིད་ལ་འདུད། །རང་བཞིན་རྣམ་དག་ལྷུན་གྱིས་གྲུབ་པའི་ངང་། །རྟོགས་དང་གོམས་དང་བརྟན་པ་མཐར་ཕྱིན་ཞིང་། །གློ་བུར་གཟུང་འཛིན་སྒྲིབ་གསུམ་རང་སར་གྲོལ། །སྐུ་ལྔའི་བདག་ཉིད་བླ་མ་རྗེ་ལ་འདུད། །སྤྱིར་འདུལ་བྱེད་ཡང་དག་པར་རྫོགས་པའི་སངས་རྒྱས་ཀྱིས། ཡུལ་གདུལ་བྱ་སེམས་ཅན་རྣམས་སྨིན་ཞིང་གྲོལ་བར་བྱེད་པའི་ཐབས་ལ། ཆོས་ཀྱི་སྒོ་མོ་བརྒྱད་ཁྲི་བཞི་སྟོང་བཀའ་སྩལ་ན་ཡང་། གཏན་ལ་དབབ་བྱ་གཞི་ལམ་འབྲས་གསུམ་མམ། ལམ་ལྟ་སྒོམ་སྤྱོད་གསུམ་གྱི་ཉམས་སུ་ལེན་ལུགས་ལ་འདུས་པར་གསུང་སྟེ། གླང་པོ་ཆེ་ཆུང་འཇུག་གི་རྒྱུད་ལས། དེ་ལ་སྣང་བའི་རྒྱུད་དོན་རྣམ་གསུམ་སྟེ། །རྒྱུ་དང་ཐབས་དང་འབྲས་བུར་འབྲེལ་བའོ། །ཞེས་གསུངས་པ་དང་། མན་ངག་དོན་བསྡུས་ལས། བྱ་བ་གཞི་དང་བྱེད་པ་རྐྱེན། །བྱ་བྲལ་འབྲས་བུའི་གནས་སྐབས་དག །ཅེས་དང་། རྫོགས་ཆེན་གསང་སྒྲོན་ལས། དང་པོ་ལྟ་བས་ཐག་བཅད་ཅིང་། །བར་དུ་སྒོམ་པས་ཉམས་སུ་བླངས་། །ཐ་མ་སྤྱོད་པས་ལ་དོར་རོ།ཞེས་གསུངས་བ་ལྟར་བཤད་ན། གཞི་ལ་གནས་ལུགས་དང་འཁྲུལ་ལུགས་གཉིས་ཏེ། དེ་ལ་དང་པོ་གནས་ལུགས་ནི། ཆོས་ཀུན་མཉམ་པ་ཉིད་ཀྱི་གནས་ལུགས། །མཐའ་བྲལ་ལྷུན་གྲུབ་ཀྱི་དགོངས་དོན། །མ་འདྲེས་ཡོངས་རྫོགས་གཞི་གདོད་མ་ནས་ཡིན་ལུགས་ནི། ཡ་ཀི༼དཔྱོད༽ཆོས་སྐུ་ཀུན་ཏུ་བཟང་པོ་མན་ཆད་ནས། མནར་མེད་དམྱལ་བ་ཡན་ཆད་དུ། དེ་དངོས་པོའི་བབ། ཤེས་བྱའི་གཤིས་གཅིག་ཡིན། དཔེར་ན་གསེར་ལས་བྱས་པའི་རྫས་དང་འདྲ། བདེ་བར་གཤེགས་པའི་སྐུ་གཟུགས་གསེར་ལས་བཞེངས་པ་དང་། ཁྱི་ཝ་མི་གཙང་བའི་སྣོད། གསེར་ལས་བྱས་པ་དང་། མཛེས་པའི་རྒྱན་སོར་གདུབ་གསེར་ལས་བྱས་པ་དང་གསུམ་རྣམ་པ་མི་འདྲ། བདེ་བར་གཤེགས་པའི་སྐུ་གཟུགས་ལ་ཕྱག་ཕུལ་བའི་རྟེན་བྱེད་ནས་བཟང་པོ་གཅིག་ལ་འདོད། ཁྱི་ཝ་མི་གཙང་བའི་སྣོད་ངན་པ་དེ་ཡིད་ལ་མི་འོང་། སོར་གདུབ་མཛེས་པའི་རྒྱན་བྱེད། འདི་གསུམ་མ་འདྲེས་པར་མིང་མི་འདྲ། རྣམ་པ་མི་འདྲ། མཐོང་ཚུལ་མི་འདྲ་ཡང་། ངོ་བོ་གསེར་ཡིན་པ་ལ་ཁྱད་མེད་ཅིང་ཡོངས་སུ་རྫོགས་དགོས་སོ། །དཔེ་དེ་བཞིན་དུ་འཁོར་འདས་ལམ་གསུམ་གྱིས་བསྡུས་པའི་ཆོས་ཐམས་ཅད། མིང་མི་འདྲ། རྣམ་པ་མི་འདྲ། མཐོང་ཚུལ་མི་འདྲ། རྣམ་པ་སྣ་ཚོགས་སུ་ཤར་ནས་མ་འདྲེས་པར་སྣང་ཡང་། སེམས་ཉིད་ཁོ་རང་གི་རང་གཟུགས་སམ། སྐྱེ་མེད་རིག་པའི་རང་མདངས་ཡིན་པས་ཡོངས་སུ་རྫོགས་པའོ། །འདི་ལ་ཡིན་ལུགས་གཏིང་ནས་ངོ་སྤྲད་ན། སངས་རྒྱས་ཀྱི་དགོངས་པ། སེམས་ཅན་གྱི་སེམས་ཉིད། །ཤེས་བྱ་གཉུག་མའི་གཤིས་དེ། ངོ་བོ་སྣང་སྟོང་གཉིས་མེད། རང་བཞིན་སྐྱེ་མེད་ཀྱི་གནས་ལུགས། མཚན་ཉིད་སྣ་ཚོགས་སུ་ཤར་བ། འདི་གསུམ་གྱིས་གཏན་ལ་དབབ་ནས་བཤད་ན། ། ཐོག་མར་མཚན་ཉིད་ནི། སེམས་ཉིད་འོད་གསལ་འགག་པ་མེད་པར་རང་སྣང་བའི་སྣང་བ་སྣ་ཚོགས་དེ། བརྟགས་ན་ཆགས། བལྟས་ན་སྣང་། བསྒྲུབ་ན་འགྲུབ། རྐྱེན་གྱིས་ཅི་ཡང་འཆར་བའོ། །དེ་ཡང་གནས་ལུགས་དེ་རང་གདངས་འགག་པ་མེད་པའི་དོན་གྱིས་ན། དུས་གསུམ་དུ་མེད་མ་མྱོང་བ། ཕྱོགས་གཅིག་ཏུ་གྲུབ་པ་མེད་པས་ཅི་ཡང་སྣང་བ། གཤིས་རྩ་བྲལ་གྱི་ཡེ་ཤེས་རང་སྣང་བས་ཡུལ་མེད་པ། རང་སྣང་ལ་རང་སྤྱོད་པའི་དགོངས་པ་བསྐང་བ། སྐྱེས་པ་ཉིད་ནའང་སྐྱེ་བ་མེད་ཅིང་། སྐྱེ་མ་མྱོང་ཡང་། སྣང་ཙམ་དུ་མ་འགག་པ། སྣང་ཙམ་གྱི་དུས་ན་ཚོགས་དྲུག་གི་སྣང་བ། རིགས་དྲུག་གི་སྡུག་བསྔལ། ལམ་པའི་དུས་ན་ཐེག་པའི་བྱེ་བྲག་དང་། ཉམས་དང་ཏིང་ངེ་འཛིན། སངས་རྒྱས་པའི་དུས་ན། སྐུ་དང་ཡེ་ཤེས་ཞིང་ཁམས་མཛད་པ་ལ་སོགས་པ། སྣ་ཚོགས་སུ་སེམས་ཉིད་རང་སྣང་བ་དེ། དཔེར་ན་རྒྱ་མཚོ་ཉིད་ལས་གཟུགས་བརྙན་སྣ་ཚོགས་སུ་འཆར་བ་དེ་ནི་གཞིའི་མཚན་ཉིད་ཡིན་ནོ། །དྭགས་པོ་རིན་པོ་ཆེས། གཞིའི་མཚན་ཉིད་ནི་སྣ་ཚོགས་སུ་སྣང་བའོ་གསུངས། གཞིའི་རང་བཞིན་ནི། དེ་ལྟར་སྣང་བའི་གཟུགས་བརྙན་གྱི་གཤིས་དེ་ཆུ་ཡིན་པ་བཞིན་དུ་སྣང་བ་སྣང་བ་སྣ་ཚོགས་སུ་ཤར་བ་དེ་ངོ་བོས་སྟོང་ཞིང་དུས་གསུམ་གྱི་རིམ་པར་ཡོད་མ་མྱོང་བ། མཚན་ཉིད་ཕྱོགས་གཅིག་ཏུ་མི་གནས་ཤིང་ཕྱོགས་མེད་དུ་ཤར་རུང་བ། སྤྲོས་པ་དང་བྲལ་ཡང་། རྣམ་འཕྲུལ་སྤྲོས་པ་ཅན་དུ་ཤར་བ་འགལ་བ་མེད་པ། ངོ་བོ་རང་སྣང་བས་ཡུལ་མེད་པ། དངོས་པོའི་ཆོས་སུ་སྐྱེ་མ་མྱོང་བས། ཀ་ནས་དག་པ། ཅི་ཡང་མ་གྲུབ་པས། ཅི་ཡང་འབྱུང་རུང་དུ་འདུག་པ། མ་གྲུབ་པ་དེ་ཉིད་ཀུན་ལ་ཁྱབ་པས། ཀུན་གྱི་གོ་འབྱེད་པ། གཟུགས་དང་། ཁ་དོག །ཕྱོགས་དང་རིས། མཐའ་དང་དབུས། ཕྱི་ཆད་ཕྱོགས་ལྷུང་གི་རྟོག་མཐའ་ལས་གྲོལ་བ། དཔེར་ན་རྒྱ་མཚོའི་ནང་ན་གཟུགས་བརྙན་ཅི་ཤར་ཡང་། ཕ་རིའི་གཟུགས་བརྙན་ཐམས་ཅད་ཀྱང་ཆུ། མཁས་པས་དང་ཚག་ལ་བཙགས་ཀྱང་། ཆུ་དེ་ཉིད་ཀྱི་གཟུགས་བརྙན་མ་གཏོགས་པ། དངོས་པོ་རང་ཁ་མ་བཅོལ་བས་མི་རྙེད་པ་བཞིན་ནོ། །གཞིའི་ངོ་བོ་ནི། དེ་ལྟ་བུའི་མཚད་ཉིད་སྣང་བ་འགག་པ་མེད་པ་དང་། རང་བཞིན་སྟོང་བ་སྐྱེ་བ་མེད་པ་གཉིས། སྣང་སྟོང་འགལ་བ་ལྟར་སྣང་ཡང་། རང་རིག་པ་སེམས་ཉིད་ཀྱི་ངོ་བོ་ལ་དབྱེར་མེད། སྣང་རིག་སྟོང་གསུམ་རོ་མཉམ། གཞི་སྒྲོ་སྐུར་གྱི་མཐའ་དང་བྲལ་བ། བློས་བྱར་མ་གཏུབ་བ། ཐ་སྙད་ཀྱི་གདགས་གཞི་མ་གྲུབ་པ་གཅིག་ཡིན་ནོ། །སྣང་རིག་སྟོང་གསུམ་རོ་མཉམ་ལུགས་ནི། སྣང་བ་ཡང་རིག་པ་རང་སྣང་ཞིང་། སྣང་དུས་ངོ་བོས་སྟོང་ཞིང་འཛིན་པ་ཀ་ནས་དག་པ། སྟོང་པ་ཉིད་རིག་པའི་སྙིང་པོ་ཅན་དུ་འདུག་པས། སྣང་བའི་དུས་ན་སྟོང་པ་དང་མ་བྲལ། སྟོང་པའི་དུས་སུ་སྣང་བ་དང་མ་བྲལ་བས་ན། སྟོང་བ་ལོགས་སུ་མི་འདུག སྟོང་པ་ལོགས་སུ་མི་འདུག་པས། སྣང་སྟོང་གཉིས་ལ་རིག་པས་ལོངས་སྤྱོད་པའོ། །རིག་པ་ནི་ལོངས་སྤྱོད་རྫོགས་པའི་སྐུའོ། །སྟོང་པ་ནི་ཆོས་ཀྱི་སྐུའོ། །སྣང་བ་ནི་སྤྲུལ་པའི་སྐུ། གཞི་སྣང་རིག་སྟོང་གསུམ་དེ་སྐུ་གསུམ་དུ་ངོ་སྤྲད་པའི་དོན་ཡང་འདི་ཡིན་ནོ། །སྣང་རིག་སྟོང་གསུམ་གཅིག་ཡོང་པ་ན། གསུམ་ཀ་ཚང་བའི་རྒྱུ་མཚན་ནི། སྣང་པ་ཁོ་ན་ཡིན་ན། རིག་སྟོང་གཉིས་ཀྱིས་མི་སྟེར། སྟོང་པ་ཁོ་ན་ཡིན་ན། སྣང་རིག་གཉིས་ཀྱིས་མི་སྟེར། རིག་པ་ཁོ་ན་ཡིན་ན། སྣང་སྟོང་གཉིས་ཀྱིས་མི་སྟེར། དཔེར་ན་སྒོག་ཆུ་བཞིན་ནོ། །སྒོག་པ་ཁོ་ན་ཡིན་ན། ། ཚྭ་ཆུ་གཉིས་ཀྱིས་མི་སྟེར། ཚྭ་ཁོ་ན་ཡིན་ན། །སྒོག་ཆུ་གཉིས་ཀྱིས་མི་སྟེར། ཆུ་ཁོ་ན་ཡིན་ན་ཚྭ་སྒོག་གཉིས་ཀྱིས་མི་སྟེར་ནས། འདི་གསུམ་རོ་མཉམ་པ་བཞིན་ནོ། །དེ་བཞིན་དུ་ངོ་བོ་ལ་མཚན་ཉིད་རང་བཞིན་གཉིས་ཚང་། མཚན་ཉིད་ལ། ངོ་བོ་རང་བཞིན་གཉིས་ཚང་། རང་བཞིན་ལ་ངོ་བོ་མཚན་ཉིད་གཉིས་ཚང་བས། རེ་རེ་ལ་ཡང་ཆོས་གསུམ་གསུམ་ལྷག་ཆད་མེད་པར་ཚང་སྟེ། ཡོད་མ་མྱོང་ལ། མེད་མ་མྱོང་། སྣང་མ་མྱོང་ལ་སྟོང་མ་མྱོང་། རྟག་མ་མྱོང་། ཆད་མ་མྱོང་། སྐྱེ་མ་མྱོང་ལ། འགགས་མ་མྱོང་། འཁྲུལ་མ་མྱོང་ལ། གྲོལ་མ་མྱོང་། རྒྱ་མ་ཆད་ཕྱོགས་མ་ལྷུང་། འདི་ལྟ་བུའི་དོན་འདི་ནི། སངས་རྒྱས་ཀྱིས་མ་མཛད། སེམས་ཅན་གྱིས་མ་བཅོས། ལམ་གྱིས་མ་སྦྱངས། །གཉེན་པོས་མ་བསླད། ཁ་དོག་མ་བསྒྱུར། གཟུགས་མ་བརྗེས་པར། གཞི་དོན་འདི་རྟོགས་ན། ལམ་རང་བྱུང་སྙིང་པོའི་རང་འགྲོས། སྒོམ་རང་བྱུང་གཉུག་མའི་རང་བབ། སྐྱོན་རང་དག །ཡོན་ཏན་ཡེ་རྫོགས། མཐའ་ཡེ་བྲལ། སྐུ་གསུམ་རང་གནས། ཡེ་ནས་ལྷུན་གྱིས་གྲུབ་པ། །དངོས་པོའི་གཤིས་ཅི་ལྟར་གནས་པའི་གནས་ལུགས་དེ་འཁོར་འདས་གཉིས་སུ་རྒྱ་མ་ཆད། ཡོད་མེད་གཉིས་ཀྱི་ཕྱོགས་སུ་མ་ལྷུང་། ཐབས་ཤེས་གཉིས་ཀྱི་རིས་སུ་མ་ཆད། གཞི་ལམ་འབྲས་བུའི་ཐ་སྙད་དང་བྲལ་བ། ལྟ་སྒོམ་སྤྱོད་གསུམ་གྱི་རི་མོ་མ་དོད་པ་དེ་ལ། གཞི་གནས་ལུགས་མཉམ་པ་ཉིད་ཀྱི་དོན་ཞེས་བྱའོ། གཞི་གནས་ལུགས་ངོས་བཟུང་པ་ལ། འདི་ལྟ་བུའི་ཐོག་ནས་སྒྲོ་འདོགས་ཐམས་ཅད་ཆོད་དགོས། གཞི་དོན་འདི་ལ་ཐག་མ་ཆོད་ན། ལམ་གྱི་ལྟ་བ་རྟོགས་ཚུལ་ཟབ་ཟབ་མང་པོ་བཤད་ན་ཡང་། ཐམས་ཅད་ལ་ཆུག་ནས་འགྲོ འབྲས་བུ་སངས་རྒྱས་ཐོབ་པར་བྱེད་པ་ལམ། རིང་བུ་འགྱང་བ་ཡིན་ནོ། །གོང་གི་གཞི་དོན་འདི་ལྟ་བུ་ལ་དགོངས་ནས། སློབ་དཔོན་སངས་རྒྱས་གསང་བས། །ཐ་དད་དུས་ན་གསེར་བཞིན་དུ། རང་བྱུང་ཡེ་ཤེས་ཐ་དད་མེད། །དེ་ཡང་འཆིང་གྲོལ་གཉིས་ཀའི་བདག །མེ་ལོང་དང་ནི་གཡར་བཞིན་དུ། ཞེས་དང་། རིགས་དང་ཁ་དོག་དབྱིབས་མེད་ལ། །ཕྱི་ནང་སྣོད་བཅུད་ཐམས་ཅད་སྣང་། ཞེས་དང་། །དྲུག་གི་འགྲོ་བ་ཐམས་ཅད་ཀྱི། །སེམས་ཉིད་ནོར་བུ་རིན་པོ་ཆེ། །ཅི་ལྟར་བསམ་པ་སྣང་བ་ལ། །འཁྲུལ་གཞི་ཡོད་མེད་སྒྲོ་སྐུར་བྲལ། ཞེས་གསང་སྔགས་ཀྱི་གཞི་དོན་འཁོར་འདས་དབྱེར་མེད་མཉམ་པ་ཉིད་ཀྱི་དོན་ལ་དགོངས་ནས་གསུངས་། དེ་ལ་སོགས་པའི་ལུང་མང་སྟེ། ཡི་གེ་མང་དོགས་པས་ཕྱིར་ན། སྐབས་འདིར་རེ་ཞིག་ལུང་སྦྱོར་ཐམས་ཅད་སྤང་བར་བྱའོ། འདིར་ནི་གསང་སྔགས་ཀྱི་གཞི་དོན་སངས་རྒྱས་ཀྱི་དགོངས་པ་ཅི་ལྟ་བ་བཞིན་ངོས་བཟུང་བ་ཡིན། གཞན་ཡང་གཞི་གནས་ལུགས་ཙམ་ལ་གཅིག་ཀྱང་ཐེག་པ་རང་རང་གི་འདོད་ལུགས་ལ་གྲུབ་མཐའ་མི་འདྲ་བ་རེ་རེ་ཡོད་པ་ཡིན་ཏེ། བྱམས་མགོན་གྱིས། ཆོས་ཀྱི་དབྱིངས་ལ་དབྱེར་མེད་ཕྱིར། །རིགས་ནི་ཐ་དད་རུང་མ་ཡིན། །བརྟེན་པའི་ཆོས་ཀྱི་བྱེ་བྲག་གིས། །དེ་ཡི་དབྱེ་བ་རབ་ཏུ་བརྗོད། ཅེས་གསུངས་བས། ཐེག་པ་རང་རང་གི་གང་ཟག་གི་རྒྱུད་ལ་ཁམས་མི་འདྲ། མོས་པ་མི་འདྲ། བསྒྲུབ་པ་མི་འདྲ། འབྲས་བུ་མི་འདྲ་བ་ཡིན་ཏེ། མདོ་སྡེ་རྒྱན་ལས། ཁམས་རྣམས་དང་ནི་མོས་པ་དང་། །བསྒྲུབ་པ་ཐ་དད་དབྱེ་བ་དང་། །འབྲས་བུ་ཐ་དད་དམིགས་པའི་ཕྱིར། །རིགས་ཡོང་ཉིད་དུ་ངེས་པར་བརྗོད། ཅེས་སོ། །
གཉིས་པ་ལ་འཁྲུལ་ཚུལ་ནི། གནས་ལུགས་རང་སྣང་ངོ་བོས་སྟོང་ཞིང་། སྟོང་པ་རིག་པའི་སྙིང་པོ་ཅན། སྐུ་གསུམ་དབྱེར་མེད་དུ་ཡེ་ནས་གནས་པ་དེ་རང་དང་ལྷན་ཅིག་སྐྱེས་པའི་མ་རིག་པས་ངོ་མ་ཤེས་པ་ཡིན་ཏེ། ཚུལ་ཇི་ལྟར་དུ་ངོ་མ་ཤེས་ན། ཨ་ཡུ་རའི༼དཔྱོད༽མིའམ། མུན་པ་ལ་གཟུགས་བསྟན་པ་བཞིན་དུ་ངོ་མ་ཤེས་པས་སེམས་བླུན་ཏེ། རྨུག་གེ རྙོག་གེ ཐིབ་བེ་སྡོད་པ་དེ་ནི་ལྷན་ཅིག་སྐྱེས་པའི་མ་རིག་པ་ཡིན་ནོ། །དེའང་རྒྱུ་མཚན་ལྔའི་སྒོ་ནས་མ་རིག་སྟེ། གནས་ལུགས་དེ་ཉིད་སྨྲ་བསམ་ཤེས་བརྗོད་ཀྱི་བློ་ལས་འདས་ཤིང་། ངོས་བཟུང་གིས་གཏད་སོ་མེད་པས་མ་རིག་སྟེ། དཔེར་ན་ནམ་མཁའ་ལ་རི་མོ་བྲི་མ་བཏུབ་པ་དང་འདྲ། ཡུལ་ཡུལ་ཅན་དུ་མ་གྲུབ་པས། རིག་བྱ་རིག་མཁན་གཉིས་སུ་མེད་པས་མ་རིག་སྟེ། མིག་གིས་མིག་མི་མཐོང་པ་དང་འདྲ། བདག་རྐྱེན་སྟོན་མཁན་གྱི་བླ་མ་མེད་པས་མ་རིག་སྟེ། རྒྱལ་བུ་འབངས་སུ་འཁྱམས་པ་དང་འདྲ། །ཕྱོགས་གཅིག་ཏུ་མ་གྲུབ་པས། ཤེས་པའི་སྐྱེ་ཚུལ་ཅི་ཡང་འཆར་དུ་གཏུབ་པས། རང་རིག་པ་ཉིད་མ་རིག་པར་ཤར་ཏེ། སྨན་ག་བུར་དུག་ཏུ་སོང་བ་དང་འདྲ། ངོ་བོ་རིག་པའི་ཡེ་ཤེས་ལ་གནས་པ་ཕྱིན་ཅི་ལོག་ཏུ་བརྟགས་བས་མ་རིག་སྟེ། ཐག་པ་ཁྲ་བོ་ལ་སྦྲུལ་དུ་འཛིན་པ་དང་འདྲའོ། དེ་ལ་ཀུན་ཏུ་བརྟགས་པའི་མ་རིག་པ་ནི། ལྷན་སྐྱེས་མ་རིག་པའི་ཐོག་ཏུ་མ་སྡོད་དེ། དཔེར་ན་རྒྱལ་བུ་དེས། ཟས་སུ་ཤ་རྗེན་ཟ། གོས་སུ་རེ་བ་གྱོན། །ལག་ན་ཁྱི་གསོད་ཀྱི་བེར་རྒ་ཐོགས་ནས། འབངས་ཕལ་བའི་སྤྱོད་ངན་སྣ་ཚོགས་སུ་བྱེད་པ་བཞིན་དུ། མ་རིག་པའི་གཤིས་རིག་པའི་སྙིང་པོ་ཅན། རིག་པ་གསལ་བའི་སྙིང་པོ་ཅན། གསལ་བ་དེས། སེམས་གཞི་མེད་རྩ་བྲལ་བདག་མེད་ལ་བདག་ཏུ་བཟུང་། ཡུལ་མེད་ལ་ཡུལ་དུ་བཟུང་ནས། བཟང་པོ་ལ་འདོད་ཆགས། ངན་པ་ལ་ཞེ་སྡང་། བར་བ་ལ་གཏི་མུག བདག་ཏུ་ང་རྒྱལ། གཞན་ལ་ཕྲག་དོག ཉོན་མོངས་པ་ལྔ་སྐྱེས་བས་ལས་བསགས། ལས་བསགས་པའི་ལུས་བླངས། དེ་ཡང་ལས་དགེ་བས་མཐོ་རིས། མི་དགེ་བས་ངན་སོང་གསུམ། མི་གཡོ་བའི་ལས་ཀྱིས་ཁམས་གོང་མ་གཉིས་སུ་འཕང་ངོ་། འདི་རྣམས་མ་ལ་དགོངས་ནས། ལུང་དང་རྟོགས་པའི་དབང་ཕྱུག་ཐ་རྩ༼དཔྱོད༽་བས་འདི་ལྟར་དུ་གསུངས་ཏེ། །འཁོར་འདས་གཉིས་སུ་མ་བྱུང་པའི། །དང་པོའི་སེམས་དེ་ཇི་ལྟར་གནས། །འཁྲུལ་བས་འཁོར་བ་ཇི་ལྟར་བྱུང་། །རྟོགས་ནས་མྱ་ངན་ཇི་ལྟར་འདས། །འཁོར་འདས་གཉིས་སུ་མ་བྱུང་པའི། །ཐོག་མར་སེམས་ཀྱི་གནས་ལུགས་ནི། །བྱས་པ་མེད་པའི་རང་བྱུང་སྟེ། །འཁོར་འདས་གཉིས་ཀྱི་སྤྱི་མྱེས་ཡིན། །གཉུག་མའི་ལྷན་སྐྱེས་ཡེ་ཤེས་ནི། །དེ་ལ་འཁྲུལ་ལུགས་རྣམ་ལྔ་སྟེ། །གཞི་ཅི་ལ་འཁྲུལ་ན་གཉུག་མ་ལས། རྒྱུ་གང་གིས་བྱས་ན་མ་རིག་པས། །རྐྱེན་གང་གིས་བྱས་ན་ཡིད་གཉིས་ཀྱིས། །དཔེ་ནི་རྨི་ལམ་དག་དང་འདྲ། །འབྲས་བུ་ཁམས་གསུམ་རྒྱུ་དྲུག་གོ །སེམས་གཉུག་མར་རང་བྱུང་ཡེ་ཤེས་ལས། རྒྱུ་མ་རིག་རྣམ་གཉིས་བྱུང་ཚུལ་ནི། །སེམས་ཉིད་དང་ཆོས་ཉིད་འདྲེས་པ་སྟེ། །ལྷན་ཅིག་སྐྱེས་པའི་ཡེ་ཤེས་ཡིན། །དེ་ཉིད་སྣང་ལ་མ་ངེས་པས། །རང་ངོ་རང་གིས་མ་ཤེས་སྟེ། །ལྷན་ཅིག་སྐྱེས་པའི་མ་རིག་པའོ། །གསལ་བ་ངར་འཛིན་ཤེས་པ་ཡིན། །ཤེས་པར་རང་རིག་བདག་ཏུ་བཟུང་། །ཡུལ་རང་སྣང་དག་པ་གཞན་དུ་བཟུང་། །རྟོག་མེད་ཤེས་རབ་དང་བྲལ་ནས། །ཆོས་ཉིད་དོན་དེ་མ་རྟོགས་པས། སྤྲུལ་པའི་སྐུ་སྟེ། མ་རིག་པའི་དུས་དེ་ཉིད་ནའང་སྐུ་གསུམ་དུ་ཀྲོང་ངེ་། དང་པོ་གནས་ལུགས་གོང་